CELEX: 32022D1093
Language: sl
Date: 2022-06-30 00:00:00
Title: Sklep Sveta (SZVP) 2022/1093 z dne 30. junija 2022 o ukrepu pomoči v okviru Evropskega mirovnega instrumenta za podporo oboroženim silam Republike Moldavije

1.7.2022   
               
               
                  SL
               
               
                  Uradni list Evropske unije
               
               
                  L 176/22
               
            
         SKLEP SVETA (SZVP) 2022/1093
         z dne 30. junija 2022
         o ukrepu pomoči v okviru Evropskega mirovnega instrumenta za podporo oboroženim silam Republike Moldavije
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 28(1) in 41(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     V skladu s Sklepom Sveta (SZVP) 2021/509 (1) je bil vzpostavljen Evropski mirovni instrument (v nadaljnjem besedilu: instrument), s katerim države članice v okviru skupne zunanje in varnostne politike financirajo ukrepe Unije za ohranjanje miru, preprečevanje konfliktov in krepitev mednarodne varnosti v skladu s členom 21(2), točka (c), Pogodbe. Na podlagi člena 1(2) Sklepa (SZVP) 2021/509 se lahko instrument uporablja zlasti za financiranje ukrepov za krepitev zmogljivosti tretjih držav ter regionalnih in mednarodnih organizacij na vojaškem in obrambnem področju.
                  
               
                     (2)
                  
                  
                     Globalna strategija 2016 za zunanjo in varnostno politiko Evropske unije določa cilje krepitve varnosti in obrambe, vlaganja v odpornost držav in družb vzhodno od Unije, oblikovanja celostnega pristopa do konfliktov in kriz, spodbujanja in podpiranja ureditev regionalnega sodelovanja ter krepitev globalnega upravljanja na podlagi mednarodnega prava, vključno s spoštovanjem mednarodnega prava o človekovih pravicah in mednarodnega humanitarnega prava.
                  
               
                     (3)
                  
                  
                     Svet je 21. marca 2022 odobril strateški kompas, da bi postal močnejši in zmogljivejši zagotovljalec varnosti, tudi z večjo uporabo instrumenta v podporo obrambnim zmogljivostim partnerjev.
                  
               
                     (4)
                  
                  
                     Unija je zavezana tesnemu sodelovanju v podporo močni, neodvisni in uspešni Republiki Moldaviji, ki temelji na pridružitvenem sporazumu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (2) (v nadaljnjem besedilu: pridružitveni sporazum), vključno s poglobljenim in celovitim prostotrgovinskim območjem, ter prizadevanju za politično pridruževanje in gospodarsko povezovanje, hkrati pa odločno podpira suverenost in ozemeljsko celovitost Republike Moldavije znotraj njenih mednarodno priznanih meja. Unija in Republika Moldavija na podlagi člena 5 pridružitvenega sporazuma še naprej krepita dialog in sodelovanje ter spodbujata postopno zbliževanje na področju zunanje in varnostne politike, vključno s skupno varnostno in obrambno politiko (SZVP), ter obravnavata zlasti vprašanja preprečevanja konfliktov in kriznega upravljanja, regionalne stabilnosti, razoroževanja, neširjenja orožja, nadzora nad orožjem in nadzora nad izvozom orožja.
                  
               
                     (5)
                  
                  
                     Unija priznava pomemben prispevek Republike Moldavije k SZVP Unije, vključno z nadaljnjim prispevkom k misiji Evropske unije za usposabljanje v Maliju.
                  
               
                     (6)
                  
                  
                     Ta sklep temelji na Sklepu Sveta (SZVP) 2021/2136 (3) v zvezi z nadaljnjo zavezo Unije, da bo podpirala krepitev zmogljivosti oboroženih sil Republike Moldavije na prednostnih področjih potreb.
                  
               
                     (7)
                  
                  
                     Namestnik predsednika vlade in minister za zunanje zadeve in evropsko integracijo Republike Moldavije je v svojem pismu z dne 20. aprila 2022, naslovljenem na visokega predstavnika Unije za zunanje zadeve in varnostno politiko (v nadaljnjem besedilu: visoki predstavnik), v skladu s členom 59(1) Sklepa (SZVP) 2021/509 zaprosil Unijo za podporo oboroženim silam Republike Moldavije s krepitvijo zmogljivosti na področju logistike, mobilnosti, poveljevanja in nadzora, kibernetske obrambe, brezpilotnega zračnega izvidovanja in taktičnih komunikacijskih storitev.
                  
               
                     (8)
                  
                  
                     Ukrepi pomoči se morajo izvajati ob upoštevanju načel in zahtev iz Sklepa (SZVP) 2021/509 in zlasti skladno s Skupnim stališčem Sveta 2008/944/SZVP (4) ter v skladu s pravili za izvrševanje prihodkov in odhodkov, ki se financirajo v okviru instrumenta.
                  
               
                     (9)
                  
                  
                     Svet ponovno potrjuje svojo odločenost, da bo varoval, spodbujal in uresničeval človekove pravice, temeljne svoboščine in demokratična načela ter krepil pravno državo in dobro upravljanje v skladu z Ustanovno listino Združenih narodov, Splošno deklaracijo o človekovih pravicah in mednarodnim pravom, predvsem mednarodnim pravom o človekovih pravicah in mednarodnim humanitarnim pravom –
                  
               SPREJEL NASLEDNJI SKLEP:
         
            Člen 1
            Vzpostavitev, cilji, področje uporabe in trajanje
            
               1.   Vzpostavi se ukrep pomoči Republiki Moldaviji (v nadaljnjem besedilu: upravičenka), ki se financira v okviru Evropskega mirovnega instrumenta (v nadaljnjem besedilu: instrument ) (v nadaljnjem besedilu: ukrep pomoči).
            
            
               2.   Splošni cilj ukrepa pomoči je prispevati h krepitvi zmogljivosti oboroženih sil Republike Moldavije za krepitev nacionalne varnosti, stabilnosti in odpornosti v obrambnem sektorju v skladu s politiko Unije. Na podlagi predhodne podpore iz instrumenta bo ukrep pomoči oboroženim silam Republike Moldavije omogočil, da povečajo operativno učinkovitost, pospešijo usklajevanje s standardi Unije in interoperabilnost ter tako bolje zaščitijo civiliste v krizah in izrednih razmerah. Prav tako bo okrepil zmogljivosti upravičenke v zvezi z njenim sodelovanjem v vojaških misijah in operacijah Unije v okviru SVOP ter v drugih večnacionalnih operacijah. Posebni cilji ukrepa pomoči so namenjeni krepitvi zmogljivosti oboroženih sil Republike Moldavije na področju logistike, mobilnosti, poveljevanja in nadzora, kibernetske obrambe, brezpilotnega zračnega izvidovanja in taktičnih komunikacijskih enot.
            
            
               3.   Za dosego ciljev iz odstavka 2 se z ukrepom pomoči financira zagotavljanje naslednje opreme, ki ni zasnovana za uporabo smrtonosne sile, ter blaga in storitev, vključno z usposabljanjem, ki se v zvezi z opremo zagotavlja enotam poveljstva kopenskih sil oboroženih sil Republike Moldavije, ki se podpirajo v okviru ukrepa pomoči:
               
                           (a)
                        
                        
                           logistična oprema;
                        
                     
                           (b)
                        
                        
                           oprema za mobilnost;
                        
                     
                           (c)
                        
                        
                           oprema za poveljevanje in nadzor;
                        
                     
                           (d)
                        
                        
                           oprema za kibernetsko obrambo;
                        
                     
                           (e)
                        
                        
                           oprema za brezpilotno zračno izvidovanje;
                        
                     
                           (f)
                        
                        
                           oprema za taktične komunikacije.
                        
                     
            
               4.   Ukrep pomoči traja 36 mesecev od datuma sklenitve prve pogodbe med upraviteljem za ukrepe pomoči, ki deluje kot odredbodajalec, in subjekti iz člena 4(2) tega sklepa v skladu s členom 32(2), točka (a), Sklepa (SZVP) 2021/509.
            
         
         
            Člen 2
            Finančna ureditev
            
               1.   Referenčni finančni znesek za kritje odhodkov, povezanih z ukrepom pomoči, znaša 40 000 000 EUR.
            
            
               2.   Vsi odhodki se upravljajo v skladu s Sklepom (SZVP) 2021/509 in pravili za izvrševanje prihodkov in odhodkov, ki se financirajo v okviru instrumenta.
            
         
         
            Člen 3
            Dogovori z upravičenko
            
               1.   Visoki predstavnik z upravičenko sklene potrebne dogovore, da zagotovi, da ta spoštuje zahteve in pogoje določene s tem sklepom, kar je pogoj za zagotavljanje podpore v okviru ukrepa pomoči.
            
            
               2.   Dogovori iz odstavka 1 vključujejo določbe, ki upravičenko zavezujejo, da zagotovi:
               
                           (a)
                        
                        
                           da enote oboroženih sil Republike Moldavije, ki prejemajo podporo v okviru ukrepa pomoči, spoštujejo ustrezno mednarodno pravo, zlasti mednarodno pravo o človekovih pravicah in mednarodno humanitarno pravo;
                        
                     
                           (b)
                        
                        
                           pravilno in učinkovito rabo vseh sredstev, dodeljenih v okviru ukrepa pomoči, za namene, za katere so bila zagotovljena;
                        
                     
                           (c)
                        
                        
                           zadostno vzdrževanje vseh sredstev, dodeljenih v okviru ukrepa pomoči, da se zagotovi njihova uporabnost in operativna razpoložljivost v njihovem življenjskem ciklu;
                        
                     
                           (d)
                        
                        
                           da sredstva, dodeljena v okviru ukrepa pomoči, ob koncu svojega življenjskega cikla ne bodo izgubljena ali brez privolitve odbora instrumenta, ustanovljenega na podlagi Sklepa (SZVP) 2021/509, prenesena drugim osebam ali subjektom, ki niso opredeljeni v teh dogovorih.
                        
                     
            
               3.   Dogovori iz odstavka 1 vključujejo določbe o začasni ustavitvi in prenehanju podpore v okviru ukrepa pomoči, če se ugotovi, da upravičenka krši obveznosti določene v odstavku 2.
            
         
         
            Člen 4
            Izvajanje
            
               1.   Visoki predstavnik je odgovoren za zagotavljanje, da se ta sklep izvaja v skladu s Sklepom (SZVP) 2021/509 in pravili za izvrševanje prihodkov in odhodkov, ki se financirajo v okviru instrumenta, ter skladno z integriranim metodološkim okvirom za ocenjevanje in opredelitev potrebnih ukrepov in kontrol za ukrepe pomoči v okviru instrumenta.
            
            
               2.   Dejavnosti iz člena 1(3) izvajajo:
               
                           (a)
                        
                        
                           estonski center za naložbe v obrambo, kar zadeva člen 1(3), točke (a), (b), (c), (e) in (f), ter
                        
                     
                           (b)
                        
                        
                           akademija za e-upravo v zvezi s členom 1(3), točka (d).
                        
                     
         
         
            Člen 5
            Spremljanje, kontrola in ocenjevanje
            
               1.   Visoki predstavnik zagotovi, da se spremlja, ali upravičenka spoštuje obveznosti, določene v skladu s členom 3. To spremljanje omogoča boljšo seznanjenost s kontekstom in tveganjem kršitev obveznosti, določenih v členu 3, ter prispeva k preprečevanju takih kršitev, med drugim kršitev mednarodnega prava o človekovih pravicah in mednarodnega humanitarnega prava s strani enot oboroženih sil Republike Moldavije, ki prejemajo podporo v okviru ukrepa pomoči.
            
            
               2.   Kontrola opreme in blaga po odpremi se organizira na naslednji način:
               
                           (a)
                        
                        
                           preverjanje dostave, pri čemer sile končnega uporabnika po prenosu lastništva podpišejo potrdila o dostavi;
                        
                     
                           (b)
                        
                        
                           poročanje o evidenci, pri čemer upravičenka letno poroča o popisu označenega blaga, dokler Politični in varnostni odbor (PVO) ne oceni, da poročanje ni več potrebno;
                        
                     
                           (c)
                        
                        
                           kontrola na kraju samem, pri čemer upravičenka visokemu predstavniku na zahtevo omogoči, da izvede kontrolo na kraju samem.
                        
                     
            
               3.   Visoki predstavnik izvede oceno v obliki strukturirane prve ocene ukrepa pomoči šest mesecev po prvi dostavi opreme. To lahko vključuje obiske na kraju samem, da se preverijo oprema, blago in storitve, ki se zagotavljajo v okviru ukrepa pomoči, ali kakršne koli druge učinkovite oblike neodvisno posredovanih informacij. Končna ocena se izvede po dokončni dobavi opreme, blaga in storitev v okviru ukrepa pomoči, da bi se ocenilo, ali je ukrep pomoči prispeval k uresničitvi navedenih ciljev.
            
         
         
            Člen 6
            Poročanje
            V obdobju izvajanja visoki predstavnik Političnemu in varnostnemu odboru (PVO) predloži šestmesečna poročila o izvajanju ukrepa pomoči v skladu s členom 63 Sklepa (SZVP) 2021/509. Upravitelj za ukrepe pomoči redno obvešča odbor instrumenta, ustanovljen s Sklepom (SZVP) 2021/509, o izvrševanju prihodkov in odhodkov v skladu s členom 38 navedenega sklepa, tudi z obveščanjem o udeleženih dobaviteljih in podizvajalcih.
         
         
            Člen 7
            Začasna ustavitev in prenehanje
            
               1.   PVO lahko v skladu s členom 64 Sklepa (SZVP) 2021/509 odloči, da se v celoti ali delno začasno ustavi izvajanje ukrepa pomoči.
            
            
               2.   PVO lahko priporoči, da Svet odloči, da ukrep pomoči preneha.
            
         
         
            Člen 8
            Začetek veljavnosti
            Ta sklep začne veljati na dan sprejetja.
         
         
            V Bruslju, 30. junija 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  Sklep Sveta (SZVP) 2021/509 z dne 22. marca 2021 o vzpostavitvi Evropskega mirovnega instrumenta in razveljavitvi Sklepa (SZVP) 2015/528 (UL L 102, 24.3.2021, str. 14).
         
            (2)  UL L 260, 30.8.2014, str. 4.
         
            (3)  Sklep Sveta (SZVP) 2021/2136 z dne 2. decembra 2021 o ukrepu pomoči v okviru Evropskega mirovnega instrumenta za podporo oboroženim silam Republike Moldavije (UL L 432, 3.12.2021, str. 63).
         
            (4)  Skupno stališče Sveta 2008/944/SZVP z dne 8. decembra 2008, ki opredeljuje skupna pravila glede nadzora izvoza vojaške tehnologije in opreme (UL L 335, 13.12.2008, str. 99).